Document ID: 31999D0623

ΑΠΟΦΑΣΗ ΤΗΣ ΕΠΙΤΡΟΠΗΣ
της 10ης Σεπτεμβρίου 1999
για τροποποίηση της απόφασης 1999/293/ΕΚ για ορισμένα μέτρα προστασίας για τον καταρροϊκό πυρετό των προβάτων (bluetongue) σε ορισμένα τμήματα της ελληνικής επικράτειας
[κοινοποιηθείσα υπό τον αριθμό Ε(1999) 2902]
(Το κείμενο στην ελληνική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(1999/623/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10 παράγραφος 4,
Εκτιμώντας:
(1) ότι, κατόπιν της εμφάνισης εστιών καταρροϊκού πυρετού των προβάτων σε ορισμένα νησιά της νοτιοανατολικής ελληνικής επικράτειας, η Επιτροπή έλαβε μέτρα προστασίας με την απόφαση 1999/293/ΕΚ(3)·
(2) ότι τα αποτελέσματα ορολογικής έρευνας που πραγματοποιήθηκε τον Αύγουστο του 1999 στους νομούς Έβρου και Ροδόπης επιτρέπει να διαπιστώσουμε την κυκλοφορία του ιού του καταρροϊκού πυρετού των προβάτων στην περιφέρεια αυτή της ελληνικής επικράτειας·
(3) ότι, απουσία οικολογικών συνόρων, οι φορείς που εμπλέκονται στη μετάδοση της ασθένειας δύνανται να προωθούνται είτε ενεργητικά είτε μεταφερόμενοι από τους ανέμους σε μεγάλες αποστάσεις·
(4) ότι πρέπει να περιοριστούν οι μετακινήσεις ζώων ευπρόσβλητων ειδών ώστε να μη διευκολυνθεί η προώθηση της ασθένειας μέσω ιαιμικών ζώων·
(5) ότι, συνεπώς, πρέπει να τροποποιηθεί η απόφαση 1999/293/ΕΚ ώστε να συμπεριληφθούν οι νομοί Έβρου, Ροδόπης και Ξάνθης,
(6) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 1, 1η και 2η παράγραφος, της απόφασης 1999/293/ΕΚ, οι λέξεις "των νομαρχιών δωδεκανήσου και Σάμου" αντικαθίστανται από τις λέξεις "των νομών Δωδεκανήσου, Σάμου, Έβρου, Ροδόπης και Ξάνθης".
Άρθρο 2
Η παρούσα απόφαση απευθύνεται στην Ελληνική Δημοκρατία.
Βρυξέλλες, 10 Σεπτεμβρίου 1999.

Labels: 0
18
6